ToekomsVenster: Die prys wat Hy betaal hethttps://rak2.spens.co.za/radio/2016/484.mp3 Argieffoto. Hulle het van my rug ŉ ploegland gemaak en daar lang vore op getrek. – Psalm 129: 3 Hierdie woorde herinner sterk aan die pynlike ervaring wat ons Here as deel van sy lydingservaring beleef het. Jes. 53 is baie bekend. Vers 3 Hy was verag en deur die mense verstoot, ŉ man van lyding wat pyn geken het, iemand vir wie die mense die gesig wegdraai. Hy was verag, ons het hom nie gereken nie. Die ongeëwenaarde vernielsug van óns sonde gerig aan die adres van die Koning van die konings. Vers 7 Hy is mishandel, maar hy het geduldig gebly, hy het nie gekla nie. Soos ŉ lam wat na die slagplek toe gelei word en soos ŉ skaap wat stil is as hy geskeer word, het hy nie gekla nie. Lukas 22:63 En die manne wat Jesus gevange gehou het, het Hom bespot en geslaan. Mense wat weet, sê die bekende fliek van Mel Gibson, oor die lyding van die Here, skiet ver te kort in vergelyking met wat Hy werklik deurgegaan het. Ek kyk liewer weg wanneer daardie tonele vertoon word. Die prys wat Hy betaal het om my skuld weg te neem, is ongeëwenaar in die geskiedenis van die mensdom. Onthou, dis nie een mens wat sy lewe vir ŉ ander gee nie, dis die Seun van die mens wat Sy lewe gewillig aflê. Hy wat in die gestalte van God was, het sy bestaan op Goddelike wyse nie beskou as iets waaraan Hy Hom moes vasklem nie, maar Hy het Homself verneder deur die gestalte van ŉ slaaf aan te neem en aan mense gelyk te word. En toe Hy as mens verskyn het, het Hy Homself verder verneder. Hy was gehoorsaam tot in die dood, ja, die dood aan die kruis. – Filippense 2 :6-8